SL Uradni list Evropske unije C 197/9

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 197/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„Carmarthen Ham“

EU št.: UK-PGI-0005-01229 – 19.5.2014

ZGO ( X ) ZOP ( )

1. Ime

„Carmarthen Ham“

2. Država članica ali tretja država

Združeno kraljestvo

3. Opis kmetijskega proizvoda ali živila

3.1 Vrsta proizvoda

Skupina 1.2. Mesni proizvodi (kuhani, soljeni, dimljeni itn.)

3.2 Opis proizvoda, za katerega se uporablja ime iz točke 1

„Carmarthen Ham“ je na zraku sušen soljen pršut, proizveden iz svinjskih stegen. Pršut se obesi na temperaturi okolice 16–26 stopinj Celzija za obdobje od 6 do 9 mesecev. Starost pršuta „Carmarthen Ham“ se šteje od prvega dne soljenja.

Končni pršut ima na dnu oblasto zunanjo obliko in se zoži proti vrhu. Na zunanji strani je cel pršut „Carmarthen Ham“ temno bež barve, koža pa je na otip trda in suha, podobna usnju.

Ko je pršut „Carmarthen Ham“ narezan, je enotne, izrazito močne rožnate do temno rdeče barve, ki je prepredena z maščobo smetanove barve. Ima rahlo slan, sladek okus svinjine in mehko prožno teksturo. Ima prefinjen in bogat okus s slanim priokusom ter je hkrati nežen in se skoraj topi v ustih. Pršut „Carmarthen Ham“ ima značilno nežno aromo, ki je značilna za na zraku sušen pršut. Pršut razpade, ko se ga povleče, in ima svileno mehko teksturo.

Kemijska sestava pršuta „Carmarthen Ham“:

Grami/100 gramov Vsebnost beljakovin 26,8 Vsebnost ogljikovih hidratov 0,0 Od tega sladkorji 0,0 Vsebnost maščobe 5,9 Od tega nasičene maščobne kisline 2,5 Mononenasičene maščobne kisline 2,8 Večkrat nenasičene maščobne kisline 0,5 Energijska vrednost 673,9 KJ/100 g 160,3 kilokalorij/100 g Vsebnost soli 7,3 g

Plast maščobe, ki je zgornja plast na površini pod kožo, ne sme presegati največje sprejemljive globine 5 mm.

Pršuti se predstavijo in tržijo kot celi pršuti ali z odstranjeno kostjo, narezani in pakirani v kosih različnih oblik in teže, v skladu z zahtevami kupcev.

3.3 Krma (samo za proizvode živalskega izvora) in surovine (samo za predelane proizvode)

Sveža svinjska stegna, ki tehtajo od 8 do 10 kg, prašičev iz priznanih klavnic. Sveža svinjska stegna pasem landrace, velika bela svinja ali valižanske pasme in križancev teh pasem.

Kuhinjska sol

Konzervansi (kalijev nitrat (E 252) in natrijev nitrit (E 250))

3.4. Posebne faze proizvodnje, ki jih je treba izvajati na opredeljenem geografskem območju

— rezanje in oblikovanje svinjskih stegen

— uporaba konzervansov

— dodajanje soli

— ponovno dodajanje soli

— izpiranje

— zavijanje pršuta v mrežo

— zorenje pršuta

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Določeno geografsko območje zajema območje okrog mesta Carmarthen.

Območje se razteza proti severozahodu, od koder reka Taf priteče v zaliv Carmarthen vzdolž reke Taf, do mesta St Clears, nato po cesti B4299 proti severu čez vas Meidrim do ceste B4333 ter po cesti B4333 proti jugovzhodu do vasi Conwyl Elfed. Od vasi Conwyl Elfed poteka proti jugu do vasi Bronwydd Arms po cesti A484 in nato proti severovzhodu po cesti B4301 do vasi Pontarsais. Po Pontarsaisu se razteza južno po cesti A485 do vasi Abergwili in nato sledi cesti A40 proti vzhodu do vasi Nantgaredig. Od vasi Nantgaredig poteka proti jugu po cesti B4310 in nato jugovzhodno, še vedno po cesti B4310, vse do vasi Drefach (križišče cest B4310 in A48). V vasi Drefach sledi reki Gwendraeth čez Kidwelly in v zaliv Carmarthen.

5. Povezava z geografskim območjem

„Carmarthen Ham“ je na zraku sušen soljen pršut s kostjo, ki tehta med 4 in 5 kg ter zori od 6 do 9 mesecev.

Prašičjereja ima dolgo zgodovino združevanja po vsem Walesu, vključno z Zahodnim Walesom in območjem Carmarthen, valižanske družine po vsem Walesu in območju Carmarthen pa so konzervirale valižansko svinjino v suhi soli, da bi jo ohranile za prihodnje generacije. Proizvodnja pršuta „Carmarthen Ham“ se je razvila le na območju Carmarthen, saj je lokalni mesar prepoznal potrebo po zorenju pršutov dlje od treh mesecev (kar je bila takrat običajna praksa) in uživanju surovega pršuta, podobno kot pri kontinentalnih pršutih, medtem ko so se tradicionalno uživali pečeni ali kuhani.

Posebnost geografskega območja temelji na naboru znanj in spretnosti ter ugledu. Nabor znanj in spretnosti se je na tem območju razvijal več kot 30 let.

Nabor znanj in spretnosti, ki se je pojavil na tem območju, zajema posebno znanje in izkušnje med fazo predelave, vendar predvsem v naslednjih fazah:

— Oblikovanje stegen, da se odstrani odvečna maščoba in meso – za pridobitev posebne oblaste zunanje oblike na dnu, ki se proti vrhu zoži.

— Natančne količine dodanih konzervansov in soli se nekoliko razlikujejo glede na težo in velikost pršuta ter letni čas, ko se pršut proizvaja. Pri težjih, večjih pršutih je treba dodati le malo več soli in konzervansov. Pršuti, proizvedeni med poletnimi meseci, ko je temperatura okolice višja, prav tako zahtevajo nekoliko več soli in konzervansov v primerjavi s pršuti, ki so proizvedeni v hladnejših zimskih mesecih.

— Ponovno dodajanje in vtiranje soli v pršut. Vlaga se iz mesa pršuta odstrani z dodajanjem soli. Treba je vedeti, kdaj se odstrani dovolj vlage, da se proizvede pršut „Carmarthen Ham“. To se doseže z ocenjevanjem čvrstosti mišice in na „otip“, kar je spretnost, ki prehaja iz roda v rod.

— Spremljanje zorenja pršutov in določitev „pripravljenosti“ pršuta z otipom za preverjanje njegove čvrstosti in suhosti. Na zunanji strani je cel pršut „Carmarthen Ham“ temno bež barve, koža pa je na otip trda in suha, podobna usnju. Prepoznavanje pravega „otipa“ zrelega pršuta „Carmarthen Ham“ je spretnost, ki se prenaša iz roda v rod.

Pršut „Carmarthen Ham“ prodajajo na zgodovinsko znani tržnici Carmarthen od 70. let prejšnjega stoletja. Edinstvene značilnosti pršuta „Carmarthen Ham“ kot kakovostnega proizvoda so zdaj široko priznane in po njih povprašujejo potrošniki v Walesu, Združenem kraljestvu in v tujini. Pršut „Carmarthen Ham“ so stregli na zabavah v britanskih kraljevih vrtovih in v številnih znamenitih hotelih in restavracijah, vključno z letoviščem Celtic Manor med prestižnim tekmovanjem Ryder Cup v letu 2010. Pršut „Carmarthen Ham“ so redno oglaševali na televizijskih programih in v tisku, dobil pa je tudi nagrado Great Taste Awards za najboljšo valižansko specialiteto.

Sklic na objavo specifikacije

(drugi pododstavek člena 6(1) te uredbe)

https://www.gov.uk/government/publications/protected-food-name-carmarthen-ham-pgi

(1) UL L 343, 14.12.2012, str. 1.